Regionsudvalgets udtalelse om "Kommissionens forslag til Rådets direktiv om EF-foranstaltninger til bekæmpelse af klassisk svinepest"

(2001/C 148/06)

REGIONSUDVALGET har -

under henvisning til Kommissionens forslag til Rådets direktiv om EF-foranstaltninger til bekæmpelse af klassisk svinepest [KOM(2000) 462 endelig - 2000/0214 (CNS)],

under henvisning til Rådets beslutning af 2. oktober 2000 om i henhold til EF-traktatens artikel 265, stk. 1, at anmode om udtalelse herom,

under henvisning til formandens beslutning af 23. oktober 2000 om at henvise det forberedende arbejde til Underudvalg 2 "Landbrug, Udvikling af Landdistrikterne, Fiskeri",

under henvisning til Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest,

under henvisning til forslag til Regionsudvalgets udtalelse (CdR 377/2000 rev. 1), som blev vedtaget af Underudvalg 2 den 16. januar 2001 med Hans Eveslage [Kommunalbestyrelsesmedlem i Barssel Kommune, næstformand i Forbundet af Tyske Byer og Kommuner, (D/PPE)] som ordfører -

på den 37. plenarforsamling af 14.-15. februar 2001 (mødet den 14. februar) enstemmigt vedtaget følgende udtalelse.

Regionsudvalget

1. bifalder Kommissionens bestræbelser for gennem et fællesskabsdirektiv at forbedre bekæmpelsen af klassisk svinepest i EU.

2. Artikel 2, litra c) i direktivforslaget: det fremgår ikke klart af definitionen af "bedrift", hvilke bygningsdele og arealer af en landbrugsvirksomhed den dækker. Der opfordres til en præcisering, så begrebet "bedrift" kommer til at omfatte alle lokaliteter, hvor der holdes klovdyr, herunder de dertil hørende sidebygninger og bedriftens område.

3. Artikel 2, litra m): "ejer" er et fastlagt lovteknisk begreb og bør derfor ændres til "husdyravler".

4. Artikel 2, litra u): et "område med stor svinebelægningsgrad" kan ikke fastsættes til et geografisk område med en radius på 10 km, men bør snarere gå på den rent faktiske svinebelægningsgrad i de pågældende afspærrede områder, overvågningsområder og iagttagelsesdistrikter.

5. Artikel 5, stk. 1, litra b), og artikel 7, stk. 2: begrebet "et tilstrækkeligt antal prøver" er for generelt formuleret og skaber usikkerhed i planlægningen. I stedet bør antallet af prøver, der skal tages, afstemmes efter bedriftens størrelse.

6. Artikel 4, stk. 2, litra f) og g): kravet om, at personer kun kan få adgang til eller forlade bedriften med skriftlig tilladelse kan påføre de regionale og kommunale myndigheder for megen administration og for mange udgifter i forhold til den forventede reelle nytteeffekt. Det bør derfor overvejes, om det ikke vil være tilstrækkeligt - efter de regionale og kommunale myndigheders vurdering - at foretage en registrering af de pågældende personer og køretøjer.

7. Artikel 7, stk. 3 og henvisningen til bilag V: det bør tydeliggøres, at der her ikke er tale om obligatoriske, bindende kriterier, men om kriterier, som de kompetente nationale, regionale og kommunale myndigheder i overensstemmelse med subsidiaritetsprincippet, og for at sikre en effektiv bekæmpelse af svinepest, kan anvende fleksibelt alt efter det enkelte tilfælde.

8. Artikel 10: de foranstaltninger, der foreslås anvendt i iagttagelsesdistrikterne, er meget vidtgående og bør derfor suppleres med en generel forpligtelse for Kommissionen til at gennemføre et opkøbsprogram, hvis karantænen er på over 42 dage.

9. Der foreslås indført et krav om, at medlemsstaterne sikrer, at der i områder med stor svinebelægningsgrad og/eller mange vildsvin iværksættes særlige kontrol- eller overvågningsforanstaltninger med henblik på en tidlig diagnosticering af risikoen for et udbrud af klassisk svinepest.

Det må undersøges, om svineproducenterne eller jagttegnsindehaverne skal afholde de dermed forbundne omkostninger.

10. Artikel 20: det bifaldes udtrykkeligt, at det for at undgå et udbrud af klassisk svinepest skal være muligt også at bekæmpe denne sygdom hos vildtlevende svin gennem vaccination.

11. Artikel 19: hvad angår den nævnte mulighed for nødvaccination bifaldes det, at de kompetente nationale, regionale og kommunale instanser fremover kan træffe afgørelse om gennemførelse af nødvaccination, da disse umiddelbart kan vurdere de lokale forhold og de epidemiologiske sammenhænge.

12. Når en markørvaccine er disponibel, foreslås det, at der i regioner med stor belægningsgrad - som en yderligere foranstaltning til bekæmpelse af klassisk svinepest - kan foretages en tidsmæssig og geografisk begrænset zonevaccination.

13. Artikel 19, stk. 4: kød fra vaccinerede dyr vil næppe kunne afsættes på markedet, og Kommissionen opfordres derfor til at indføre et obligatorisk opkøbsprogram for disse svin og produkter heraf.

14. Det må under tiltrædelsesforhandlingerne sikres, at de central- og østeuropæiske ansøgerlande gennem anvendelse af EU's veterinærlovgivning inddrages i bekæmpelsen af klassisk svinepest.

15. Kommissionen opfordres til på baggrund af ovennævnte direktivforslag at foretage en revision af de ældre direktiver 89/662/EØF og 90/425/EØF og eventuelt tilpasse dem til den aktuelle situation.

Bruxelles, den 14. februar 2001.

Jos Chabert

Formand for

Regionsudvalget